## Pravilnik o provedbi mjere potpore očuvanju izvornih i zaštićenih pasmina domaćih životinja

### NN 34/2010 (19.3.2010.), Pravilnik o provedbi mjere potpore očuvanju izvornih i zaštićenih pasmina domaćih životinja

MINISTARSTVO POLJOPRIVREDE, RIBARSTVA I RURALNOG RAZVOJA

877

Na temelju članka 64. Zakona o državnoj potpori poljoprivredi i ruralnom razvoju (»Narodne novine« br. 83/09, 153/09), ministar poljoprivrede, ribarstva i ruralnog razvoja donosi

PRAVILNIK

O PROVEDBI MJERE POTPORE OČUVANJU IZVORNIH I ZAŠTIĆENIH PASMINA DOMAĆIH ŽIVOTINJA

Članak 1.

Ovim se Pravilnikom propisuju uvjeti i način provedbe mjere potpore očuvanju izvornih i zaštićenih pasmina domaćih životinja.

Članak 2.

(1) Izvorne i zaštićene pasmine domaćih životinja iz članka 1. ovoga Pravilnika definirane su u Popisu izvornih i zaštićenih pasmina i sojeva domaćih životinja te njihovom potrebnom broju (»Narodne novine«, br. 127/98, 73/03, 39/06, 126/07 i 70/09).

(2) Pripadnost jedinke (grla/kljuna/komada) domaćih životinja nekoj od izvornih i zaštićenih pasmina ili sojeva iz stavka 1. ovoga članka, utvrđuju Hrvatska poljoprivredna agencija (u daljnjem tekstu HPA) i Hrvatski centar za konjogojstvo – Državna ergela Lipik (u daljnjem tekstu HCK).

Uvjeti za ostvarivanje potpore

Članak 3.

(1) Pravo na potporu u sklopu mjere iz članka 1. ostvaruje poljoprivredno gospodarstvo upisano u Upisnik poljoprivrednih gospodarstava (u daljnjem tekstu: Korisnik) i to po odraslom grlu/kljunu/komadu upisane uzgojno valjane rasplodne izvorne i zaštićene pasmine domaće životinje za pripadajuće iznose propisane Zakonom o državnoj potpori poljoprivredi i ruralnom razvoju.

(2) Uzgojno valjani podmladak izvornih i zaštićenih pasmina i sojeva goveda, konja i magaraca ostvaruje potporu iz stavka 1. ovog članka u godini njihovog rođenja.

(3) Potporu iz stavka 1. i 2. ovoga članka ostvaruje Korisnik koji drži minimalno poticanu količinu grla/kljunova/komada izvorne i zaštićene pasmine domaćih životinja, upisanih u Jedinstveni registar domaćih životinja i Središnji popis matičnih grla ili Središnji registar kopitara ili Središnji popis matičnih jata ili Uzgojnu knjigu matica pčela.

Članak 4.

(1) HPA i HCK nadležni su za provedbu izračuna efektivne veličine populacije svake izvorne i zaštićene pasmine ili soja domaćih životinja, iz članka 2. stavka 1. ovog Pravilnika.

(2) Iznos potpora uvećava se za 50% za odrasla upisana uzgojno valjana rasplodna grla izvornih i zaštićenih pasmina i sojeva domaćih životinja čija je vrijednost efektivne veličine populacije manja od 100.

Zahtjev za potporu

Članak 5.

(1) Zahtjev za potporu podnosi nositelj poljoprivrednog gospodarstva Agenciji za plaćanja u poljoprivredi, ribarstvu i ruralnom razvoju (u daljnjem tekstu Agencija), na obrascu IZP, koji se nalazi u Prilogu i sastavni je dio ovog Pravilnika.

(2) Zahtjev za potporu se podnosi do 31. prosinca za tekuću godinu.

(3) Iznimno od stavka 1. ovoga članka zahtjev za potporu za 2010. godinu podnosi se HPA koja je obvezna obrađene podatke dostaviti Agenciji.

Kontrolni sustav

Članak 6.

Kontrolni sustav obuhvaća:

1. administrativnu kontrolu svih zahtjeva za potporu,

2. inspekcijski nadzor nad Korisnicima.

Članak 7.

(1) Administrativna kontrola zahtjeva za potporu podrazumijeva kontrolu njihove usklađenosti s uvjetima iz ovog Pravilnika, a provodi je Agencija.

(2) Administrativna kontrola se provodi usporedbom podataka iz zahtjeva s podacima iz evidencija navedenih u članku 3. stavku 3. ovoga Pravilnika.

(3) Zaprimljeni zahtjevi za potporu moraju se čuvati 5 (pet) godina.

(4) Iznimno za 2010. godinu administrativnu kontrolu iz stavka 1. ovoga članka obavlja HPA.

Članak 8.

(1) Inspekcijski nadzor nad korisnicima može se provoditi prije ili nakon isplate potpore.

(2) Ako se tijekom inspekcijskog nadzora utvrdi:

– da je grlo izvorne i zaštićene pasmine domaćih životinja izlučeno iz uzgoja (bolest, uginuće, klanje) ili prodano, a da izlučenje i prodaja nisu prijavljeni ovlaštenoj veterinarskoj organizaciji odnosno ovlaštenom veterinaru, kako je to propisano Zakonom o veterinarstvu i podzakonskim propisima, Korisnik ne ostvaruje pravo na potporu za ta grla.

– ako se tijekom inspekcijskog nadzora na gospodarstvu zateknu životinje koje nisu označene u skladu s odredbama Zakona o veterinarstvu i Zakona o stočarstvu, Korisnik za njih ne ostvaruje pravo na potporu.

Isplata

Članak 9.

Agencija doznačuje odobrena sredstva na žiro-račun Korisnika, koji je udovoljio uvjetima iz ovoga Pravilnika.

Članak 10.

Stupanjem na snagu ovoga Pravilnika, prestaje važiti Pravilnik o potpori u sklopu Programa očuvanja izvornih i zaštićenih pasmina (»Narodne novine« br. 03/07, 155/08).

Članak 11.

Ovaj Pravilnik stupa na snagu osmog dana od objave u »Narodnim novinama«.

Klasa: 011-02/10-01/75
Urbroj: 525-12-1-0540/10-1
Zagreb, 8. ožujka 2010.

Ministar
Petar Čobanković, v. r.

**DODATAK**

[**OBRAZAC IZP**](dodatni/408027.pdf)

Pravilnik, NN 34/2010-877